b'\n_START_ARTICLE_\nAngrepet p\xc3\xa5 K\xc3\xb8benhavns red\n_START_PARAGRAPH_\nAngrepet p\xc3\xa5 K\xc3\xb8benhavns red var et britisk overraskelsesangrep p\xc3\xa5 K\xc3\xb8benhavn den 2. april 1801, ledet av admiral Hyde Parker. Framst\xc3\xb8tet ble ledet av viseadmiral Horatio Nelson. Ingenting av den s\xc3\xa5kalte dansk-norske fl\xc3\xa5ten (egentlig den danske orlogsfl\xc3\xa5ten) ble ber\xc3\xb8rt under striden, som varte vel fire timer og f\xc3\xb8rte til v\xc3\xa5penhvile og forhandlinger med britene. Danmark-Norge m\xc3\xa5tte g\xc3\xa5 med p\xc3\xa5 \xc3\xa5 trekke seg ut av det v\xc3\xa6pnete n\xc3\xb8ytralitetsforbundet som man hadde valgt \xc3\xa5 st\xc3\xa5 tilsluttet, en type allianse som hadde en klar brodd mot Storbritannia og var alt annet enn n\xc3\xb8ytral. _NEWLINE_Slaget b\xc3\xb8r ikke forveksles med angrepet p\xc3\xa5 K\xc3\xb8benhavn og erobringen av orlogsfl\xc3\xa5ten i 1807.\n_START_SECTION_\nBakgrunn\n_START_PARAGRAPH_\nDanmark-Norge var formelt n\xc3\xb8ytral i begynnelsen av napoleonskrigene under internasjonal seilas og konvoifart, men reelt sterkt engasjert i framskaffing av kontrabande og v\xc3\xa5pen til Napoleons krig p\xc3\xa5 kontinentet. Dansk-norske skip ble ofte utsatt for kapringer fra de krigf\xc3\xb8rende nasjoner til sj\xc3\xb8s. Det var en stadig diskusjon om hva slags varer n\xc3\xb8ytrale land kunne selge til krigf\xc3\xb8rende land. Forsynte en for eksempel en krigf\xc3\xb8rende stat med store mengder krigsforr\xc3\xa5d (v\xc3\xa5pen, uniformst\xc3\xb8y, krutt etc.), kunne det anses som et brudd p\xc3\xa5 n\xc3\xb8ytraliteten, hevdet krigf\xc3\xb8rende parter. V\xc3\xa5pen og ulovlig kontrabande ble fraktet p\xc3\xa5 dansk-norske og s\xc3\xa5kalte n\xc3\xb8ytrale skip under eskorte av danske orlogsfart\xc3\xb8yer under dekke av dannebrog som n\xc3\xb8ytralt flagg. Situasjonen utviklet seg slik at Danmark-Norge, Preussen og USA i en periode delte verdenshandelen mellom seg og kom et i sterkt konfliktforhold til Storbritannia som verdensmakt til sj\xc3\xb8s. Men frakt av alt mulig materiell til de krigf\xc3\xb8rende var naturlig nok sv\xc3\xa6rt innbringende, og Danmark hadde ingen effektiv kontroll med hvilke typer varer som ble fraktet i de konvoierte skip. Mange av kontinentets redere s\xc3\xb8kte ogs\xc3\xa5 \xc3\xa5 \xc2\xabnaturalisere\xc2\xbb seg med bosted i K\xc3\xb8benhavn for \xc3\xa5 fortsette sin innbringende fraktfart.   _NEWLINE_Danmark-Norge gikk med i et n\xc3\xb8ytralitetsforbund som hadde en klar un\xc3\xb8ytral holdning og som ikke gavnet Storbritannia. Dette forbundet beskyttet handelsfl\xc3\xa5ten ved \xc3\xa5 la den g\xc3\xa5 i konvoier. Britene, som var den ledende sj\xc3\xb8makt, kjempet en kamp p\xc3\xa5 liv og d\xc3\xb8d mot Napoleons ekspansjon, ogs\xc3\xa5 mot den planlagte invasjon over Kanalen. Den danske orlogsfl\xc3\xa5ten var p\xc3\xa5 denne tiden relativt tallrik og hadde et godt utdannet sj\xc3\xb8offiserskorps, men var bare i liten grad utrustet til sj\xc3\xb8tjeneste \xe2\x80\x93 pengene strakk rett og slett ikke til. V\xc3\xa5ren 1801 sendte Storbritannia en marinestyrke for \xc3\xa5 tvinge de s\xc3\xa5kalte n\xc3\xb8ytrale landene til \xc3\xa5 oppl\xc3\xb8se forbundet. Denne fl\xc3\xa5testyrken var p\xc3\xa5 23 linjeskip og et stort antall mindre fart\xc3\xb8yer. Regjeringen i Danmark var ikke villig til \xc3\xa5 gi etter for truslene. _NEWLINE_Styrken var ledet av admiral Hyde Parker og hans nestkommanderende Horatio Nelson.\n_START_SECTION_\nAngrepet\n_START_PARAGRAPH_\nDa forhandlingene ikke f\xc3\xb8rte frem, foreslo Nelson et angrep mot K\xc3\xb8benhavn, enten for \xc3\xa5 eventuelt tvinge frem en l\xc3\xb8sning, eller for \xc3\xa5 \xc3\xb8delegge den danske orlogsfl\xc3\xa5ten og bombardere K\xc3\xb8benhavn. Skj\xc3\xa6rtorsdag 2. april gav den britiske fl\xc3\xa5tesjefen, Hyde Parker, angrepssignalet. Nelson vurderte situasjonen og var meget optimistisk. Situasjonen minnet ham om hans store seier ved Abukir i 1798, der han knuste den franske middelhavseskadren mens den l\xc3\xa5 til anker. De danske fart\xc3\xb8yene var ankret opp uten rigging \xe2\x80\x93 og uten evne til \xc3\xa5 man\xc3\xb8vrere. De var sterkt underlegne hva gjaldt skyts og mannskap, som innbefattet over 1\xc2\xa0550 norske sj\xc3\xb8folk. Ikke i noen fase av angrepet kom den egentlige orlogsfl\xc3\xa5ten under angrep, det var utelukkende et antall eldre nedriggete fart\xc3\xb8yer og fl\xc3\xa5tebatterier som var innblandet i kampen mot britene. De var tauet ut p\xc3\xa5 reden i forveien og ankret opp i en tett linje for \xc3\xa5 kunne forsvare byen og den egentlige orlogsfl\xc3\xa5ten som l\xc3\xa5 ved Holmens Verft. I alt ble 630 kanoner klargjort ombord, og om lag 5200 mann skulle betjene dem. _NEWLINE_Med 12 linjeskip, 1\xc2\xa0206 kanoner og ca. 9\xc2\xa0000 mann angrep Nelson den danske orlogsfl\xc3\xa5ten p\xc3\xa5 K\xc3\xb8benhavns red. Nelsons skip var under seil og kunne velge gode skuddvinkler, mens den danske fl\xc3\xa5ten l\xc3\xa5 fast i sine ankere og m\xc3\xa5tte ta imot det som kom. Under st\xc3\xb8rsteparten av slaget ble det fyrt av bredside mot bredside fra hver side. Begge sider led tap, men til slutt var den danske forsvarslinjen fullstendig nedkjempet. Under slaget fryktet Hyde Parker at britene kom til \xc3\xa5 tape. Han signaliserte til Nelson at han m\xc3\xa5tte trekke seg tilbake. If\xc3\xb8lge tradisjonene skal Nelson, som hadde mistet det h\xc3\xb8yre \xc3\xb8yet i en tidligere kamp, ha satt langkikkerten foran det blinde \xc3\xb8yet og sagt: \xc2\xabI really do not see this signal!\xc2\xbb. Men han inns\xc3\xa5 at han kunne komme i en stygg knipe; for \xc3\xa5 kunne trekke seg ut fra reden m\xc3\xa5tte han passere n\xc3\xa6r fortet Trekroner med farlig artilleri. Nelson la merke til at mange av de danske skip som hadde heist hvitt flagg for overgivelse, fortsatt skj\xc3\xb8t, men at det ikke lenger var noen meningsfull motstand. Han sendte en parlament\xc3\xa6r med et brev til kronprins Fredrik der han gjorde gjeldende at han ikke kunne ta hensyn til de gjenv\xc3\xa6rende mannskaper p\xc3\xa5 danske skip om de fortsatte kampen tross overgivelsen. Kronprins Fredrik kunne fra sitt st\xc3\xa5sted ved havnen se at kampen ikke lenger var hensiktsmessig og gikk med p\xc3\xa5 v\xc3\xa5penhvile. I forhandlingene som fulgte m\xc3\xa5tte danskene trekke seg ut av N\xc3\xb8ytralitetsforbundet. Siden tsaren av Russland i mellomtida var d\xc3\xb8d, var dette n\xc3\xa5 mye enklere \xc3\xa5 akseptere.\n_START_SECTION_\nKonsekvenser\n_START_PARAGRAPH_\nDen danske orlogsfl\xc3\xa5ten var ikke ber\xc3\xb8rt av slaget p\xc3\xa5 reden i 1801. Av de 18 danske fart\xc3\xb8yene i \xc2\xabdefensjonslinjen\xc2\xbb ble fem av de minste fart\xc3\xb8yene berget inn til havnen, mens de andre ble \xc3\xb8delagt eller tatt av Nelson. Selv mistet britene ingen fart\xc3\xb8yer, og ingen var s\xc3\xa5 skadet at de ikke kunne seile hjem. P\xc3\xa5 dansk side ble 1035 mann drept eller s\xc3\xa5ret, mens ca. 1\xc2\xa0800 ble tatt til fange. De britiske tap var 268 drepte og 689 s\xc3\xa5rede.\n_START_SECTION_\nKulturell p\xc3\xa5virkning\n_START_PARAGRAPH_\nAngrepet p\xc3\xa5 K\xc3\xb8benhavns red fikk umiddelbart en viss innflytelse p\xc3\xa5 datidens kunst- og kulturliv. Det fungerte som inspirasjon for mange patriotiske sanger, og skuespilleren H. C. Knudsen arrangert h\xc3\xb8ytideligheter rundt omkring i Danmark for \xc3\xa5 bygge opp et patriotisk fellesskap._NEWLINE_P\xc3\xa5 lyststedet Br\xc3\xb8dretomten i Bergen har spisestuen veggmalerier av bergensmaleren Johan Georg M\xc3\xbcller (1771\xe2\x80\x931822) som framstiller Slaget p\xc3\xa5 K\xc3\xb8benhavns red 2. april 1801._NEWLINE_Musikkverket H\xc3\xa5bet for brassband, kor, orgel og slagverk av Frederik Magle ble skrevet til minne om angrepet p\xc3\xa5 K\xc3\xb8benhavns red p\xc3\xa5 oppdrag fra S\xc3\xb8v\xc3\xa6rnets Operative Kommando. Verket ble uroppf\xc3\xb8rt i Reformert kirke av S\xc3\xb8v\xc3\xa6rnets Tamburkorps i anledning av 200-\xc3\xa5rsjubileet for slaget i 2001.'